Baard-moord: Twee in hof | Maroela Media
Baard-moord: Twee in hof
Twee verdagtes wat daarvan verdink word dat hulle 'n Moslem-man doodgeslaan het, gaan Maandag in die Krugersdorp-landdroshof verskyn.
Die twee verdagtes is oor die naweek in hegtenis geneem in verband met die moord op Mohammed Fayaz Kazi (27). Kazi is na bewering doodgeslaan nadat hy by 'n kitskosrestaurant oor sy baard gespot en "Osama Bin Laden" genoem is.
Brig. Neville Malila, 'n polisiewoordvoerder, het bevestig dat een van die verdagtes, 'n 27-jarige man van Rustenburg, Saterdag in Hartbeespoort in hegtenis geneem is. Die premier van Noordwes, Thandi Modise, het Sondag in 'n verklaring gesê dat die tweede verdagte homself Sondagoggend by die Magaliesburg-polisiestasie oorgegee het. Albei die mans verskyn op aanklag van moord en aanranding met die doel om ernstig te beseer.